Manor Solomon

Manor Solomon (s. 24. heinäkuuta 1999 Kfar Saba, Israel) on israelilainen jalkapalloilija, pelipaikaltaan hyökkääjä. Hän edustaa kaudella 2025–2026 Italian Serie A:ssa pelaavaa Fiorentinaa lainasopimuksella Englannin Valioliigan Tottenham Hotspurista.

 Seurajoukkueura 
Solomon pelasi kotimaansa pääsarjassa Ligat ha’Alissa kausina 2016–2019 Maccabi Petah Tikvan joukkueessa 67 ottelua ja teki niissä kahdeksan maalia. Tammikuussa 2019 hän siirtyi ukrainalaisseura Šah’tar Donetskiin, jossa hän pelasi kaksi Eurooppa-liigan ottelua helmikuun 2019 puolivälissä ja ensimmäisen Ukrainan liigan ottelunsa saman kuun lopulla. Lokakuussa 2019 hän teki toisessa Mestarien liigan ottelussaan maalin vierasottelussa italialaista Atalantaa vastaan. Hän pelasi kauden 2021–2022 loppuun mennessä Ukrainan liigassa 70 ottelua, joissa hän teki 16 maalia, Mestarien liigassa 16 ottelua, joissa hän teki neljä maalia, ja Eurooppa-liigassa yhdeksän ottelua, joissa hän teki yhden maalin. Hän voitti Ukrainan-mestaruuden 2019 ja 2020, Ukrainan Cupin 2019 ja Ukrainan supercupin 2021.

Kaudella 2022–2023 Solomon pelasi lainalla englantilaisseura Fulhamissa 19 valioliigaottelua, joissa hän teki neljä maalia. Elokuussa tullut polvivamma piti hänet poissa kentiltä vuoden 2022 loppuun saakka, minkä jälkeen hän pääsi pelaamaan lähes kaikissa liigaotteluissa mutta vain neljä kertaa avauskokoonpanossa. FA Cupissa hän pelasi viisi ottelua ja teki maalin voitokkaassa viidennen kierroksen ottelussa Leeds Unitedia vastaan.

Solomon siirtyi Valioliigan Tottenhamiin ilmaissiirrolla kesällä 2023. Hän pelasi alkukaudella viisi valioliigaottelua, mutta joutui lokakuun alussa tulleen nivelkierukkavamman vuoksi olemaan koko loppukauden kentiltä sivussa.

Elokuussa 2024 Solomon siirtyi Tottenhamista sarjatasoa alemmas Leeds Unitediin kauden 2024–2025 loppuun ulottuneella lainasopimuksella. Leedsin mestaruuteen ja samalla sarjanousuun päättyneellä Mestaruussarjan kaudella 2024–2025 Solomon pelasi 39 ottelua, joissa hän teki 10 ja syötti 12 maalia.

Syyskuun 2025 alussa Solomon siirtyi lainasopimuksella espanjalaisseura Villarrealiin. Syyskaudella 2025 Solomon pelasi kuusi La Ligan ottelua, kolme Copa del Reyn ottelua sekä yhden Mestarien liigan ottelun. Ainoan maalinsa Villarrealin pelaajana hän teki 23. syyskuuta 2025 La Liga -ottelussa Sevillaa vastaan.

Tammikuussa 2026 Solomon purki lainasopimuksensa Villarrealin kanssa ja siirtyi loppukauden kattavalla lainasopimuksella italialaisseura Fiorentinaan. Lainasopimukseen sisältyy osto-optio.

 Maajoukkueura 
Solomon on pelannut useissa Israelin juniorimaajoukkueissa. Ensimmäisen maaottelunsa Israelin A-maajoukkueessa hän pelasi syyskuussa 2018 Kansojen liigan ottelussa Albaniaa vastaan. Ensimmäisen kerran hän pelasi avauskokoonpanossa neljännessä maaottelussaan kesäkuussa 2019, kun Israel pelasi vieraskentällä EM-karsintaottelun Puolaa vastaan. Kahdessa seuraavassa EM-karsintaottelussa syyskuussa 2019 Solomon pelasi täyden ajan ja syötti molemmissa yhden maalin. Hän on pelannut syyskuun 1. päivään 2025 mennessä 48 A-maaottelua ja tehnyt niissä kahdeksan maalia: marraskuussa 2020 Kansojen liigassa Skotlantia vastaan, maaliskuussa 2021 MM-karsintaottelussa Moldovaa vastaan, kesäkuussa 2021 ystävyysottelussa Montenegroa vastaan, syyskuussa 2021 MM-karsintaottelussa Itävaltaa vastaan, kesäkuussa 2022 kaksi maalia Kansojen liigan ottelussa Albaniaa vastaan, kesäkuussa 2023 EM-karsintaottelussa Andorraa vastaan ja syyskuussa 2025 MM-karsintaottelussa Moldovaa vastaan.

 Lähteet 

Luokka:Israelilaiset jalkapalloilijat
Luokka:Vuonna 1999 syntyneet
Luokka:Elävät henkilöt